
REPUBLIKA HRVATSKA						
TRGOVAČKI SUD U SPLITU
Sukoišanska 6, Split 
R E P U B L I K A   H R V A T S KA
R J E Š E N J E
Trgovački sud u Splitu, po sucu tog suda Velimiru Vuković, kao stečajnom sucu, u stečajnom postupku povodom prijedloga predlagatelja FINE – Regionalni centar Split, OIB: 85821130368, Split, Mažuranićevo štelište 24.b., za otvaranje stečajnog postupka nad dužnikom ALPE JADRAN HYPO d.d. Split, Starčevićeva 1, sada na adresi: Velika Gorica, Dr. Lavoslava Ružičke 36, OIB: 20550580362, dana 09.siječnja 2018. godine 

r i j e š i o  j e

  I. Otvara se stečajni postupak nad dužnikom ALPE JADRAN HYPO d.d. Split, Starčevićeva 1, sada na adresi: Velika Gorica, Dr. Lavoslava Ružičke 36, OIB: 20550580362.
	 II. Za stečajnog upravitelja imenuje se Ljiljana Poljanić dipl.oec. iz Splita, Vinkovačka 25., OIB:73648398828.
III. Stečajni postupak je otvoren dana 09.siječnja 2018. godine u 14:00 sati kada je ovo rješenje o otvaranju stečajnog postupka objavljeno na mrežnoj stranici e-Oglasna ploča sudova. 
IV. Pozivaju se vjerovnici viših isplatnih redova stečajnog dužnika da u roku od 60 dana od dana objave ovog rješenja prijave svoje tražbine stečajnom upravitelju na propisanom obrascu u dva primjerka, a sukladno odredbi čl. 257. Stečajnog zakona („Narodne novine“ 71/15; dalje SZ). Prijavi je potrebno priložiti i potvrdu o uplaćenoj pristojbi koja iznosi 2% od vrijednosti tražbine, ali ne više od 500,00 kn, koja se uplaćuje na račun prihoda državnog proračuna Republike Hrvatske broj: HR1210010051863000160 - Državne sudske pristojbe, Model: 64, Poziv na broj: 5045-3566-1080-2017, opis plaćanja 1.St-838/2016.
 V. Pozivaju se izlučni vjerovnici da u roku od 60 dana od objave ovog rješenja obavijeste stečajnog upravitelja o svom izlučnom pravu, pravnoj osnovi izlučnog prava uz naznaku predmeta na koji se njihovo izlučno pravo odnosi, odnosno, u obavijesti naznače pravo iz čl. 148. SZ-a (naknada za izlučna prava). Prijavi je potrebno priložiti i potvrdu o uplaćenoj pristojbi koja iznosi 2% od vrijednosti potraživanja, ali ne više od 500,00 kn, koja se uplaćuje na račun prihoda državnog proračuna Republike Hrvatske broj: HR1210010051863000160 - Državne sudske pristojbe, Model: 64, Poziv na broj: 5045-3566-1080-2017, opis plaćanja 1.St-838/2016.
VI. Pozivaju se razlučni vjerovnici da u roku od 60 dana od objave ovog rješenja obavijeste stečajnog upravitelja o svom razlučnom pravu, pravnoj osnovi razlučnog prava i 

dijelu imovine stečajnog dužnika na koju se njihovo razlučno pravo odnosi. Ako razlučni vjerovnici prijavljuju i tražbinu kao stečajni vjerovnici, u prijavi su dužni naznačiti dio imovine stečajnog dužnika na koji se odnosi njihovo razlučno pravo i iznos do kojeg njihova tražbina predvidivo neće biti namirena tim razlučnim pravom. Prijavi je potrebno priložiti i potvrdu o uplaćenoj pristojbi koja iznosi 2% od vrijednosti potraživanja, ali ne više od 500,00 kn, koja se uplaćuje na račun prihoda državnog proračuna Republike Hrvatske broj: HR1210010051863000160 - Državne sudske pristojbe, Model: 64, Poziv na broj: 5045-3566-1080-2017, opis plaćanja 1.St-838/2016.
VII. Pozivaju se dužnici stečajnog dužnika svoje obveze bez odgode ispunjavati upravitelju stečajne mase za stečajnog dužnika. 
	VIII. Ispitno ročište na kojem će se ispitivati prijavljene tražbine određuje se za dan 09. ožujka 2018. godine u 12:00 sati, u prostorijama Trgovačkog suda u Splitu, Sukoišanska 6, sudnica broj 1/Prizemlje.
 IX. Izvještajno ročište na kojem će se na temelju izvješća stečajnog upravitelja odlučivati o daljnjem tijeku stečajnog postupka određuje se za dan 09. ožujka 2018. godine u 12:30 sati, u prostorijama Trgovačkog suda u Splitu, Sukoišanska 6, sudnica broj 1/Prizemlje.
X.Određuje se upis zabilježbe rješenja o otvaranju stečajnog postupka na nekretninama upisanim u zemljišnoj knjizi  Općinskog suda u Splitu, Zemljišnoknjižnog odjel u ZU 391 i ZU 2961 k.o. Donja Podstrana. 
Obrazloženje
Stečajni vjerovnik Grad Zadar je ovom sudu dana 22.03. 2016. godine podnio prijedlog za otvaranje stečajnog postupka nad ALPE JADRAN HYPO d.d. Split, Starčevićeva 1, sada na adresi: Velika Gorica, Dr. Lavoslava Ružičke 36, OIB: 20550580362 jer da vjerovnik ima tražbinu prema dužniku u ukupnom iznosu od 1.498.450,20 kn na temelju presude Općinskog suda u Splitu broj P-2324/05 od 03.srpnja 2009. godine. U podnesenom zahtjevu navedeno je da dužnik u Očevidniku redoslijeda osnova za plaćanje, ima evidentirane neizvršene osnove za plaćanje u neprekinutom razdoblju dužem od 60 dana. 
Temeljem odredbe čl. 115. st. 1. SZ-a, rješenjem ovoga suda poslovni broj 1. St-838/2016 od  26.travnja  2017. godine pokrenut je prethodni postupak radi utvrđivanja pretpostavki za otvaranje stečajnog postupka nad dužnikom. 
	Odredbom čl. 5. st. 1. i 2. SZ-a propisano je da se stečajni postupak može otvoriti ako sud utvrdi postojanje stečajnog razloga (nesposobnosti za plaćanje i/ili prezaduženosti). 
Prema odredbi čl. 6. st. 2. SZ-a smatrat će se da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršnih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa. Sukladno čl. 6. st. 4. SZ-a, postojanje te okolnosti dokazuje se potvrdom Financijske agencije.
Nakon provedenog prethodnog postupka, sud je utvrdio da kod dužnika postoji stečajni razlog nesposobnosti za plaćanje, a budući iz potvrde FINA-e od 08.siječnja 2018. godine proizlazi da dužnik na taj dan ima evidentirane neizvršene osnove za plaćanje u neprekinutom razdoblju od 5534 dana u ukupnom iznosu od 8.512.865,00 kn. 

Odgovorna osoba dužnika prije nastupanja pravnih posljedica otvaranja stečaja, zastupana po punomoćnici Dijani Vulić, odvjetnici u Splitu je uz podnesak od 29. prosinca 2017. godine sudu dostavila prokazni popis imovine dužnika , a punomoćnik dužnika pristupio je i na ročište u prethodnom postupku koje je održano dana 09.siječnja 2018. godine. 

U podnesku i  prokaznom popisu imovine dužnika od 29. prosinca 2017. godine dužnik  je naveo da potvrđuje postojanje stečajnog razloga ali da dužnik  ne raspolaže nikakvom imovinom koja bi bila dostatna za podmirivanje troškova ovog stečajnog postupka, radi čega se predlaže da sud otvoti te istodobno obustavi i zaključi stečajni postupak.
			
Sud je također zatražio podatke o imovini dužnika od Općinskog suda u Splitu, Općinskog suda u Velikoj Goricu  te  od MUP-PU Splitsko - Dalmatinske , MUP PU Zagrebačka, Porezne uprave Split i Porezne uprave Zagreb.

 Općinski sud u Splitu, Zemljišno knjižni odjel je ovom sudu dana 26.05.2017.godine dostavio obavijest kako je dužnik na području nadležnosti ovog suda upisan kao vlasnik navedenih nekretnina u k.o. Donja Podstrana,  Općinski sud u Velikoj Gorici, Zemljišno knjižni odjel ovom sudu dana 01.06.2017.godine dostavio obavijest kako  dužnik na području nadležnosti ovog suda nije  upisan kao vlasnik nekretnina,   MUP-PU Zagrebačka u dopisu od 14.06.2017.godine obavijestila  sud da dužnik na području nadležnosti ove policijske uprave nije evidentiran kao vlasnik vozila,  MUP-PU Splitsko dalmatinska u dopisu od 12.07.2017. godine obavijestila  sud da dužnik na području nadležnosti ove policijske uprave nije evidentiran kao vlasnik vozila, a Porezna uprava Velika Gorica  je uz dopis od 20.06. 2017. godine dostavila godišnji financijski izvještaj dužnika za 2012.godinu. 

Punomoćnica dužnika je na ročištu u prethodnom postupku  radi ispitivanja uvjeta za otvaranje stečaja koje je održano kod ovog suda dana 09.siječnja 2018. godine u odnosu na dostavljene izvatke iz zemljišnih knjiga Općinskog suda u Splitu za k.o.o Podstrana,  navela  da su predmetne nekretnine temeljem ugovora o kupoprodaji od 2.01.2012. godine prodane tvrtki Prezident d.o.o. Split a radi čega je i podnesen prijedlog radi uknjižbe prava vlasništva dana 28.06.2016. godine, a koji prijedlog je zaveden pod poslovnim brojem Z-13425/16 .

Punomoćnik predlagatelja  je ustrajao  u prijedogu za otvaranje stečajnog postupka nad dužnikom, obzirom da iz dostavljenih izvataka iz zemljišnih knjiga Općinskog suda uSplitu proizlazi kako dužnik raspolaže imovinom dostatom za namirenje troškova stečajnog postupka. Predlaže da se stečajni postupak otvori, da stečajni upravitelj ispita gospodarsko stanje i imovinu dužnika te nakon toga da sud odluči o nastavku stečajnog postupka ili njegovoj obustavi. 
Kako iz dostavljenih izvadaka iz zemljišne knjige Općinskog suda u Splitu od 26.05.2017. godine proizlazi da dužnik raspolaže imovinom, nekretninama upisanih u ZU 391  i ZU 2961 k.o. Podstrana, po ocjeni ovog suda  u ovom stadiju stečajnog postupka , dužnik raspolaže imovinom koja bi bila dostatna za podmirenje troškova stečajnog postupka. 
Naravno, stečajni upravitelj će u izvješću o financijsko gospodarskom položaju dužnika koje će biti dostavljeno za izvještajno ročište točno utvrditi raspolaže li  dužnik i dalje predmetnim nekretninama odnosno raspolaže li dužnik drugom imovinom koja ulazi ustečajnu masu iz koje se mogu podmiriti troškovi stečajnog postupka i utvrđene tražbine    stečajnih vjerovnika. 

Na temelju tako utvrđenog činjeničnog stanja, u konkretnom slučaju valjalo je donijeti rješenje o otvaranju stečajnog postupka.
Izbor stečajnog upravitelja obavljen je temeljem odredbe čl. 84. st. 1. SZ-a metodom slučajnog odabira s liste „A“ stečajnih upravitelja za područje nadležnosti ovog suda.
Slijedom navedenog, a temeljem odredbi čl. 5., čl. 6. st. 1., 2. i 4., čl. 84. st. 1., čl. 85. st. 1., čl. 128., čl. 129., čl. 130., čl. 131. te čl. 257. i čl. 258. SZ-a  odlučeno je kao u izreci ovog rješenja.                             
U Splitu, 09. siječnja 2018. godine

S U D A C

Velimir Vuković
POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske. Žalbu protiv rješenja o otvaranju stečajnog postupka može podnijeti osoba ovlaštena za zastupanje dužnika po zakonu do dana nastupanja pravnih posljedica otvaranja stečajnog postupka. Žalba se podnosi putem ovog suda, pismeno u tri primjerka, u roku do 8 dana od dostave ovog rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.
DNA:
- predlagatelju – FINA, Regionalni centar Split
- dužniku
- stečajnom upravitelju 
- Županijsko državno odvjetništvo Split
- Porezna uprava Split
- mrežna stranica e-Oglasna ploča sudova
- sudski registar 
- stečajna pisarnica
- Općinski sud u Zplitu, ZK odjel 

